b"\n_START_ARTICLE_\nAnticresi\n_START_PARAGRAPH_\nL'anticresi, en dret civil, \xc3\xa9s una garantia que es constitueix sobre un b\xc3\xa9 immoble del deutor per a respondre del compliment d'una obligaci\xc3\xb3 i que autoritza el creditor d\xe2\x80\x99aquesta a percebre els fruits del b\xc3\xa9 immoble gravat per tal d\xe2\x80\x99aplicar-los al pagament dels interessos i, despr\xc3\xa9s, a l\xe2\x80\x99amortitzaci\xc3\xb3 del capital.\n_START_SECTION_\nRegulaci\xc3\xb3 legal a Catalunya\n_START_PARAGRAPH_\nEn l'actual dret civil catal\xc3\xa0, l'anticresi \xc3\xa9s un dret real de garantia constitu\xc3\xaft sobre un b\xc3\xa9 immoble fruct\xc3\xadfer que faculta la part creditora a posseir-lo, a percebre\xe2\x80\x99n els fruits per aplicar-los al pagament dels interessos i a l\xe2\x80\x99amortitzaci\xc3\xb3 del capital de l\xe2\x80\x99obligaci\xc3\xb3 garantida i, en cas d\xe2\x80\x99impagament de l\xe2\x80\x99obligaci\xc3\xb3 assegurada, a promoure la realitzaci\xc3\xb3 del b\xc3\xa9. _NEWLINE_La seva regulaci\xc3\xb3 est\xc3\xa0 continguda al Cap\xc3\xadtol IX del Llibre V del Codi Civil de Catalunya i, en particular, als articles 569-23 a 569-26 d'aquest._NEWLINE_La utilitat pr\xc3\xa0ctica del dret real d\xe2\x80\x99anticresi \xc3\xa9s molt limitada, cosa que explica l\xe2\x80\x99escassa difusi\xc3\xb3 d\xe2\x80\x99aquest tipus de garantia, si no s\xe2\x80\x99articula conjuntament amb una hipoteca o penyora.\n_START_SECTION_\nRegulaci\xc3\xb3 legal a Espanya\n_START_PARAGRAPH_\nD'acord amb els articles 1881 i seg\xc3\xbcents del codi civil espanyol, per l'anticresi el creditor (titular) adquireix el dret de percebre els fruits d'un immoble de banda del seu deutor, amb l'obligaci\xc3\xb3 d'aplicar-los al pagament dels interessos, si fossin deguts, i despr\xc3\xa9s al del capital del seu cr\xc3\xa8dit. El creditor, llevat de pacte en contra, est\xc3\xa0 obligat a pagar les contribucions i c\xc3\xa0rregues que pesen sobre la finca, aix\xc3\xad com a fer les despeses necess\xc3\xa0ries per a la seva conservaci\xc3\xb3 i reparaci\xc3\xb3, deduint dels fruits les quantitats que utilitzi en una cosa i l'altra._NEWLINE_D'altra banda, el deutor no pot readquirir el gaudi de l'immoble sense haver pagat abans totalment el que deu al seu creditor. Per\xc3\xb2 el creditor, per deslliurar-se de les seves obligacions, pot sempre obligar el deutor que entri de nou en el gaudi de la finca, llevat de pacte en contra._NEWLINE_En cap cas el creditor adquireix la propietat de l'immoble per falta de pagament del deute dins del termini convingut, i tot pacte en contrari \xc3\xa9s nul. El creditor en aquest cas podr\xc3\xa0 demanar el pagament del deute o la venda de l'immoble._NEWLINE_Els contractants poden estipular que es compensin els interessos del deute amb els fruits de la finca donada en anticresi._NEWLINE_\xc3\x89s una figura jur\xc3\xaddica propera a la penyora de drets i a la hipoteca."